جە یوەمین ساڵیادوو کوشتەی ژینا ئەمینیێنە بە دەسوو پۊلیسوو ئادابی، کە بی بایسوو سەرەورڎای شۊڕشوو "ژەنی، ژیوای، ئازادی" ڕژێموو ئێرانی فشار و سەرکوتوو سەروو ژەنا تنڎتەر کەرۊوە.
چەنی هەسبییەیۊ سەرکوتکاری و فشارەکاو سەروو ژەنا، ئیساتۍ بۊنەو ڕەتکەرڎەیۊ حیجابی بەزۊریوە جە لایەنوو سەرنشیناو سەیارەکاوە، سزاو پەنەوجارای و دەسگێرتەی ملوو سەیارەکارە، دەسش پەنە کەرڎەن.
نزیکەو مانگێوەن  "دەوریەو ئیرشادی" جە سەرجەموو شارەکاو وەرکەوتوو کوردستانی و ئێرانینە جموجووڵەکێشا زیاتەرۍ بیێنۍ، چند ڕۊی ویەرڎەنە چندین ژەنۍ، ڕۊنامەنویسۍ و چالاکۍ گیریێنۍ، هاموەخت سزای قورسەیچ سەروو چند ژەنە چالاکە سیاسی و مەدەنییارە سەپێیێنە.
بۊنەو ئانەیۊ ژەنە سایەقەکۍ پابەندۍ حیجابی بەزۊری مەبا، کوڵەنامەشا پەی مۍ و هەڕەشۍ گێرتەی سەیارەکەیشا وەنە کریۊ، چا کوڵەنامانە، ماوەو ٤٨ سەعاتا مدا بە ساعیب سەیارەکا، ئەگەر پەشیمانی و داواوچەنەویەرڎەی بەرنەوزا، سەیارەکاشا گێرا.
بێگومان چەنی دۊخوو گوزەرانی خراپ و بێهەرمانی و ورماسای، ئی سزۍ ژیوای خێزانە ئێرانییەکا شێونا و مەتاوا ئا غرامەیە بدا.
س.ز
